ธุรกิจเรือนำเที่ยวสุราษฎร์ธานี เตรียมรับนักท่องเที่ยวหลังรัฐบาลประกาศเปิดประเทศ
หลังจากธุรกิจการท่องเที่ยวได้รับผลกระทบจากโควิด-19 มานานถึง 2 ปี ผู้ประกอบการเรือนำเที่ยวในอ่างเก็บน้ำเขื่อนรัชชประภา เริ่มนำเรือออกมาบริการนักท่องเที่ยวอีกครั้งในช่วงวันหยุดยาวที่ผ่านมา ถือเป็นโอกาสดีในการเตรียมความพร้อม หลังจากรัฐบาลประกาศเปิดประเทศให้นักท่องเที่ยวต่างชาติ เข้าประเทศได้โดยไม่ต้องกักตัว นับเป็นความหวังให้เรือนำเที่ยวกว่า 200 ลำ กลับมาคึกคักและมีรายได้อีกครั้งนายไกรรบ ปานเวช ผู้ประกอบการเรือท่องเที่ยวในอ่างเก็บน้ำเขื่อนรัชชประภา บอกว่า ที่ผ่านมาสถานการณ์แย่มาก ต้องนำเงินเก็บที่ได้จากเรือนำเที่ยวมาใช้ในครัวเรือน เพราะรายได้หลักจากการขับเรือนำเที่ยววันละเกือบพันบาทหายไป ซึ่งเมื่อมีประกาศรับนักท่องเที่ยวจาก 46 ประเทศ เข้าไทยไม่ต้องกักตัว ก็หวังว่าจะได้กลับมามีรายได้อีกครั้ง ซึ่งตนเองและเพื่อนก็พร้อมที่จะดำเนินการตามมาตรการป้องกันโรคอย่างเคร่งครัด ซึ่งก็ได้ส่วนราชการ ทั้งอุทยานฯ สาธารณสุขและท้องถิ่น เข้ามาส่งเสริมวางมาตรการป้องกันอย่างเต็มที่ ทั้งการตรวจคัดกรองผู้รับวัคซีนและตั้งจุดตรวจ ATK   ด้านนางสาวนันทวัน ศิริโภคพัฒน์ ผู้อำนวยการท่องเที่ยวแห่งประเทศไทย สำนักงานสุราษฎร์ธานี กล่าวว่า จากการพูดคุยกับผู้ประกอบการท่องเที่ยว พบว่าทุกแห่งต่างตื่นเต้นที่จะรับนักท่องเที่ยวอีกครั้ง ต่างเตรียมความพร้อมด้านต่างๆ โดยเฉพาะด้านสุขอนามัย พร้อมดำเนินการลงทะเบียนมาตรฐาน SHA เพื่อรับรองมาตรการควบคุมป้องกันโรคโควิด-19 สร้างความมั่นใจให้กับนักท่องเที่ยวขณะที่นายณรงค์ฤทธิ์ ทองมุสิทธิ์ ประธานชมรมผู้ประกอบการแพเขื่อนรัชประภา บอกว่า แพพักเอกชนต่างก็ป้องกันตัวเองอย่างเต็มที่ ไม่ว่าจะเป็นพนักงานและบุคลากรด้านต่างๆ รวมถึงเรือนำเที่ยว ได้รับวัคซีนครบแล้ว 100 เปอร์เซ็นต์ ประกอบกับทุกคนต่างป้องกันตนเองเป็นอย่างดีและเชื่อว่าในรอบนี้ผู้ประกอบการแพและนักท่องเที่ยวจะมีวินัยมากขึ้น ถือเป็นความพร้อมของแหล่งท่องเที่ยวสำคัญของไทย ที่ดึงเม็ดเงินจากต่างประเทศเข้าไทยได้เป็นจำนวนมากกระจายสู่ชุมชน ด้วยความเป็นธรรมชาติของเขาสามเกลอ อันซีนของเขื่อนเชี่ยวหลานและกิจกรรมต่างๆ ในการนอนแพพัก ที่สงบสุขในวันพักผ่อน พร้อมที่จะเดินหน้าฝ่าวิกฤติโรคระบาดไปให้ได้